Toshkent shahrida stomatologiya klinikasidan o‘g‘rilik holati bo‘yicha jinoyat ishi qo‘zg‘atildi. Foto: iStock Yashnobod tumani IIO FMBga kelib tushgan xabarga ko‘ra, noma’lum shaxs stomatologiya klinikasiga eshik qulfini buzish yo‘li bilan kirgan. Shundan so‘ng, u 40 yoshli fuqaroga tegishli bo‘lgan jami 5080 AQSh dollari va 118 200 000 so‘mlik turli xildagi stomatologik asboblar hamda tish implantlarini o‘g‘irlab ketgan. Ko‘rilgan chora-tadbirlar natijasida, ushbu jinoyatni sodir etishda gumon qilingan 27 yoshli shaxs aniqlanib, qo‘lga olingan. Mazkur holat yuzasidan O‘zbekiston Respublikasi Jinoyat kodeksining 169-moddasi (“O‘g‘rilik”) bilan jinoyat ishi qo‘zg‘atilgan. Tergov davom etmoqda.